Lyamcece, March 21
Maloŵe gakwe gakusawutuka.—Sal. 147:15.
Masiku agano, Yehofa akusatulongolela kupitila m’Maloŵe gakwe, Baibulo. Soni “maloŵe gakwe gakusawutuka” m’litala lyakuti, jwalakwe mwacitema akusatupa cikamucisyo causimu pandaŵi jatukucisosa. Agambe ganicisya mwapindulile ni kuŵalanga Baibulo, kulijiganya mabuku ga “kapolo jwakulupicika ni jwalunda,” kulolela JW Broadcasting, kuŵalanga mabuku pa jw.org, kuŵecetana ni acakulungwa ŵa mumpingo, soni kunguluka ni Aklistu acimjetu. (Mat. 24:45) Ana yeleyi ngayikwatendekasya kulola kuti Yehofa ngakusacelewa kutupa cikamucisyo? Jwamalumboju ŵamanyililaga kuti mwa mitundu josope ja ŵandu ŵaŵapali pandaŵijo, Yehofa ŵasagwile mtundu wa Ayisalayeli kuti uŵe ŵandu ŵakwe. Yehofa ŵawupaga mtunduwu “maloŵe,” soni “malamusi gakwe.” (Sal. 147:19, 20) Masiku agano, tuli ŵakusangalala mnope kolanjidwa ni lina lyakwe. Tukwete upile wakuŵa paunasi wambone ni jwalakwe ligongo lyakumanyilila lina lyakwe soni kulongoleledwa ni Maloŵe gakwe. Mpela muŵatendele juŵalembile Masalimo 147, tukwete magongo gamajinji gakututendekasya ‘kumlumba Ya,’ soni kwalimbikasya ŵane kutenda yakulandanayo. w17.07 20 ¶15-16; 21 ¶18
Lyamsano, March 22
Msilikali jwali pa ngondo ngakusatenda nawo yamalonda pakusaka kumsangalasya mundu juŵamlembile usilikaliwo.—2 Tim. 2:4.
Masiku agano, ŵakumkuya ŵa Yesu ŵakupwatikapo ŵakutumicila ŵandaŵi syosope ŵajinji, atesile yiliyose yakomboleka pakamulicisya masengo yaŵasasile Pauloyi m’lilemba lyesiku lya leloli. Akusaŵambala kujigalika ni yamalonda yacikusawandisya cilambo. Jemanjaji akusakumbucila songa ja m’Baibulo jakuti, “jwakongola yindu akusaŵa kapolo jwa jwakongosyajo.” (Mis. 22:7) Satana akusasaka kuti tumalileje ndaŵi soni macili getu pakuŵa acikapolo ku cilambo cakwe camalondaci. Mwambone, ŵane akusajigala ngongole jejinji jakusumila nyumba, galimoto, kulipilila ŵanace sukulu kapena kutendela cindimba ca ulombela capenani. Naga ngasamala, yakuyicisya yakwe mpaka tukole ngongole kwa yaka yejinji. Mpaka tulosye lunda mwakola umi wangasaka yejinji soni mwakunandiya ngongole soni mbiya syatukusakamulicisya masengo. Yeleyi mpaka yitukamucisye kugopoka ku ukapolo wa cilambo camalondaci ni kuŵa acikapolo ŵa Mlungu.—1 Tim. 6:10. w17.07 10 ¶13
Lyakuŵeluka, March 23
Nayiweni kuti malamusi gawo gosope gali gakulungama. Ngusaŵengana ni litala lililyose lyakusakala.—Sal. 119:128.
Yehofa ali jwakuŵajilwa kulamulila yakupanganyikwa yosope. Jwalakwe akusalamulila mwacilungamo. Jwalakwe ŵasasile kuti, ‘Une ndili Yehofa, jwangusalosya cinonyelo cangamala, kupeleka camuko soni kutenda yacilungamo pacilambo capasi, pakuŵa ngusasangalala ni yindu yeleyi.’ (Yel. 9:24) Yehofa ngakusajendela malamusi gaŵapanganyisye ŵandu kuti amanyilile yayili yakuŵajilwa. Jwalakwe ali msyene cilungamo, soni ligongo lya cilungamo cakweco ŵapelece malamusi gakulembedwa kwa ŵandu. “Cilungamo soni camuko yili cilimbilimbi ca citengu [cakwe] ca ucimwene,” m’yoyo mpaka tuŵe ŵakusimicisya kuti malamusi gakwe, soni yakusasagula yili yakuŵajilwa. (Sal. 89:14) Mwakulekangana ni yeleyi, Satana, atamose kuti akusasisya kuti ulamusi wa Yehofa uli wakuŵajilwa, nambo alepele kutendekasya kuti pacilambopa paŵeje cilungamo ndaŵi syosope. w17.06 28 ¶5
tso_Latn tum_Latn tum_Latn nya_Latn nya_Latn tum_Latn eng_Latn nya_Latn tum_Latn